《送吕山人中父》
明代·沈明臣

与君同庚复同里，四十五年才识尔。
相见翻怜在异乡，相亲顿觉如弟兄。
君家脊忘急难，我家堂前紫荆死。
一言一哭一声悲，君泪如珠我如水。
即今别我去何方，自言只在乾坤里。
乾坤茫茫海岳长，那得扶摇大鹏起。
昔年尝走齐鲁间，紫霞高冠白云履。
兔园上客比邹枚，长揖侯王傲天子。
侠骨能令壮士香，高怀可使狂生耻。
酒酣词赋欲凌云，墨客骚人尽披靡。
歌声振落太山云，夜半登颠脱双屣。
醉击秦王无字碑，长啸大呼呼曰你。
你是秦人尔汝称，漫骂祖龙何有耳。
君乎岂是浪游人，堕地何惭射弧矢。
豪杰生身天地间，只合从天任驱使。
乃今落魄不逢时，岂肯低眉窥指视。
我今沽酒对君欢，莫谓无能报知己。

作者简介：浙江鄞县人，字嘉则。诸生。偕徐渭为胡宗宪幕僚。有诗名，即兴作铙歌十章，援笔立就，为宗宪激赏。后宗宪以严党下狱死，为之讼冤。继往来吴楚闽粤间。卒年七十余。歌诗约七千余首，有《丰对楼诗选》、《荆溪唱和诗》、《吴越游稿》。